U-I-11/08
Natisni
Opravilna št.:
U-I-11/08
Datum odločitve:
6. 3. 2008
ECLI:
ECLI:SI:USRS:2008:U.I.11.08
Akt:
Zakon o upravnem sporu (Uradni list RS, št. 105/06) (ZUS), 2. odst. 42. čl.
Izrek:
Pobuda za začetek postopka za oceno ustavnosti drugega odstavka 42. člena Zakona o upravnem sporu (Uradni list RS, št. 105/06) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B. iz C.
Datum vloge:
21. 1. 2008
Vrsta odločitve:
sklep
Vrsta rešitve:
zavrženje
Dokument:
US28020
Dokument v PDF obliki:
U-I-11-08.pdf
107 KB
Prenesite datoteko
U-I-11/08-4
6. 3. 2008
SKLEP
Ustavno sodišče je v postopku za preizkus pobude, ki jo je vložil A. B. iz C., na seji 6. marca 2008
sklenilo:
Pobuda za začetek postopka za oceno ustavnosti drugega odstavka 42. člena Zakona o upravnem sporu (Uradni list RS, št. 105/06) se zavrže.
Obrazložitev
1. Pobudnik je 18. 1. 2008 vložil ustavno pritožbo zoper sklep Upravnega sodišča o ločenem obravnavanju posameznih zahtevkov iz iste tožbe in zoper zavrnilno sodbo v eni od tako ločenih zadev. Pobudnik je hkrati vložil pobudo za oceno ustavnosti v izreku navedene določbe Zakona o upravnem sporu (v nadaljevanju ZUS-1), ki zoper sklep sodišča, da več postopkov o istem predmetu združi v skupno obravnavo in odločanje ali da več v enem postopku vloženih zahtevkov obravnava in o njih odloči v ločenem postopku, ne dopušča pritožbe. Meni, da izpodbijana določba preprečuje uresničevanje pravic do učinkovitega pravnega varstva v nasprotju z 22. in s 23. členom Ustave, s 13. in s 6. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP) ter z 2. in s 14. členom Mednarodnega pakta o državljanskih in političnih pravicah (Uradni list RS, št. 35/92, MP, št. 9/92 in Uradni list SFRJ, MP, št. 7/71). V neskladju s 25. členom Ustave naj bi odvzemala tudi pravico do pravnega sredstva. Ločeno obravnavanje zahtevkov po mnenju pritožnika ne bi moglo zagotoviti učinkovitega obravnavanja po vsebini povezanih zahtevkov v sporu polne jurisdikcije.
2. Pobudnik tudi predlaga, naj Ustavno sodišče zaradi varstva zasebnosti odloči, da se v sklepu ne navedejo njegovi osebni podatki. Ker so iz pobude razvidne okoliščine poseganja v pobudnikovo zasebnost, je Ustavno sodišče predlogu ugodilo.
3. Po 24. členu Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko pobudo vloži, kdor izkaže pravni interes. Ta je podan, če predpis ali splošni akt, izdan za izvrševanje javnih pooblasti, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pa mora privesti do izboljšanja pobudnikovega pravnega položaja.
4. Senat Ustavnega sodišča je pobudnikovo ustavno pritožbo s sklepom št. Up-240/08 z dne 20. 2. 2008 zavrgel. Pobudnik bo šele v primeru zanj neugodne odločitve v postopku, če bi v njem prišlo do kršitve človekovih pravic in temeljnih svoboščin in po poprejšnjem izčrpanju pravnih sredstev, hkrati z vložitvijo ustavne pritožbe izkazoval pravni interes za oceno ustavnosti izpodbijanega predpisa. Zato je Ustavno sodišče njegovo pobudo zavrglo iz razlogov, navedenih v sklepu št. U-I-275/07 z dne 22. 11. 2007 (Uradni list RS, št. 110/07).
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Janez Čebulj, dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik